刘子翚
入白水怀士特温其
晓山随意开，夏气含露澄。
扶筇过巇嶮，飞仙亦凌兢。
松涛净可漱，岚烟起如蒸。
巨崿转鼎鼎，危塍上层层。
悠然瞻眺地，仿佛记昔曾。
是乡虽穷深，泥泥秀色凝。
高扉静相对，招邀足嘉朋。
宴度覆大斗，吟窗烨烨灯。
於今安在哉，骨冷唤不应。
轩轩鸾凤游，惊飙失飞腾。
岂伊黄壤恨，兴言鲠烦膺。
含章不震辉，憔悴非所应。
虽微三字显，要许二豪称。
余衰怠好修，故态了不惩。
倏尔念离索，终焉愧环能。
噫嘻长风来，踌蹰素蟾升。
及时痛自策，迅彩不可凭。